SKRIFTLIG FORESPØRGSEL P-2669/00

af Carlos Coelho (PPE-DE) til Kommissionen

(25. juli 2000)

Om: Forsinkede betalinger (Alzheimer-pilotprojekter)

I 1999 blev der vedtaget en ændring på budgettet, hvor der gives 2,5 mio. euro til Foranstaltninger til forbedring af livskvaliteten for personer, der er ramt af en neurodegenerativ sygdom som f.eks. Alzheimers sygdom eller hermed beslægtede sygdomme, og for personer, der yder ulønnet bistand.

Kommissionen har hidtil ikke offentliggjort nogen meddelelse om ansøgninger i denne forbindelse. Ifølge oplysninger fra organisationen Alzheimer Europe har Kommissionen tilsyneladende til hensigt at overføre det beløb, som blev bevilliget til gennemførelse af pilotprojekter i forbindelse med Alzheimers til det almindelige budget for sundhedsfremmende aktioner. Det vil give alvorlige overlevelsesproblemer for adskillige europæiske organisationer, som har hjulpet de 4,8 millioner personer i Den Europæiske Union, som lider af denne sygdom.

Kommissionen bedes i denne forbindelse besvare følgende spørgsmål:

1. Hvad er årsagen til denne forsinkelse? Og er der på grund af denne forsinkelse virkelig truffet beslutning om at overføre beløbet til budgetposten for sundhedsfremmende aktioner generelt?

2. Kan Kommissionen give en oversigt over programmerne for denne eller andre lignende foreninger, hvis finansiering er vedtaget, men endnu ikke udbetalt?

Svar afgivet på Kommissionens vegne af David Byrne

(10. oktober 2000)

Det ærede medlem opfordres til at se Kommissionens svar på den skriftlige forespørgsel E-2402/00 fra Bart Staes om anvendelsen af de 2,5 mio., der er afsat på budgettet.

1. Budgetkonto B3-4307, som blev vedtaget i august 1999 efter den interinstitutionelle aftale af 6. maj 1999, er i strid med bestemmelserne i denne aftale, og især med artikel 37. Kommissionen har faktisk fremlagt begrundelser for, hvorfor den har afvist at gennemføre denne budgetkonto (brev af 11. juli 2000 fra kommissionsmedlemmet med budgettet som ansvarsområde til Terence Wynn, formanden for Parlamentets budgetudvalg). I lyset heraf kan Kommissionen ikke forpligte sig til at gennemføre denne budgetkonto, ligesom den heller ikke vil forsøge at genbruge de tildelte midler.

Herudover har Kommissionen gjort det klart, at den ikke har de administrative ressourcer i Generaldirektoratet for Sundhed og Forbrugerbeskyttelse til at styre denne budgetkonto. I overensstemmelse med denne Kommissions tilsagn om en tilpasning af de menneskelige ressourcer, en solid finansiel styring og de politiske prioriteringer og i lyset af den voldsomme mangel på personale i denne tjenestegren vil Kommissionen foreslå flere menneskelige ressourcer som opfølgning af ekspertundersøgelsesprocessen. Kommissionen håber, at det ærede medlem og de andre parlamentsmedlemmer vil støtte de krav fra Generaldirektoratet for Sundhed og Forbrugerbeskyttelse om personale, der er fremsat i forbindelse med denne proces.

Der kan blive mulighed for at gennemføre aktioner vedrørende særlige sundhedstiltag, såsom Alzheimers sygdom, med inddragelse af de hidtil opnåede erfaringer i den nye strategi for folkesundhed, når denne er blevet vedtaget af Parlamentet og Rådet. Med hensyn til forskningsaspekter vedrørende Alzheimers sygdom findes der også muligheder for støtte fra Generaldirektoratet for Forskning og fra det 5. rammeprogram for forskning.

Et samarbejde for at tage kampen op mod Alzheimers sygdom og forhold i forbindelse hermed er naturligvis et vigtigt element i vore fælles bestræbelser på at udarbejde og gennemføre en ny strategi for folkesundheden, og Kommissionen vil opmuntre de idealistiske repræsentanter for organisationer, der beskæftiger sig med neurodegenerative sygdomme, til at arbejde tæt sammen med Kommissionens tjenestegrene.

2. I 1996, 1997 og 1998 indsendte Alzheimer Europe og lignende organisationer 56 Alzheimer-relaterede projekter, som blev udvalgt til støtte. Budgetforpligtelserne og de første betalinger er gennemført for alle projekter. Endvidere er den endelige betaling udbetalt til næsten 80 % af disse projekter. For de resterende projekter har man enten ikke modtaget de endelige rapporter og finansielle oversigter, eller de er ved at blive behandlet, eller der er blevet anmodet om supplerende oplysninger fra kontrahenterne.